b'\n_START_ARTICLE_\nStolmakergata borettslag\n_START_PARAGRAPH_\nStolmakergata borettslag er et borettslag i enden av Stolmakergata p\xc3\xa5 s\xc3\xb8ndre Gr\xc3\xbcnerl\xc3\xb8kka i Oslo, oppf\xc3\xb8rt i forbindelse med byfornyelsen i 1983\xe2\x80\x931985. Bygningen som best\xc3\xa5r av 103 leiligheter, er tegnet av arkitekt Truls Thorenfeldt og landskapsarkitekt Ragnhild Thorenfeldt._NEWLINE_Stolmakergata borettslag er nye bygninger p\xc3\xa5 omr\xc3\xa5det \xc2\xabNy York\xc2\xbb, der en bygning er er en kopi av en verneverdig bygning (Nordre gate 5) som ble brannskadd og revet. Resten av borettslaget best\xc3\xa5r av 3-, 4- og 5-etasjers blokker som ligger rundt et tun. Omr\xc3\xa5det har f\xc3\xa5tt navnet \xc2\xabNy York\xc2\xbb p\xc3\xa5 grunn av den eksplosive utbyggingen sent p\xc3\xa5 1800-tallet.\n_START_SECTION_\nHistorie\n_START_PARAGRAPH_\nOpprinnelig sto et stort trehus, Nordre gate 5, her. Det var i to etasjer og opprinnelig oppf\xc3\xb8rt i 1850. Bygningen var i bindingsverk med saltak og tekket med r\xc3\xb8de teglpanner og den tilh\xc3\xb8rte \xc2\xabNy York\xc2\xbb-bebyggelsen p\xc3\xa5 s\xc3\xb8ndre Gr\xc3\xbcnerl\xc3\xb8kka. Bygningen ble sterkt skadet etter ildsp\xc3\xa5settelse natt til 3. september 1981, totalskadet gjennom to nye branner og  revet h\xc3\xb8sten 1983. P\xc3\xa5 tomten ble det senere oppf\xc3\xb8rt en tiln\xc3\xa6rmet kopi av huset, som inng\xc3\xa5r som \xc2\xaboppgang H\xc2\xbb i boligkomplekset Stolmakergata borettslag.'